*Το Βήμα*, 21.4.1954

Ένα ταξίδι εις την Μαύρην Ήπειρον

Η εξέγερσις των Μάου-Μάου εξεφυλίσθη και έχει χαθή

Η φυλή των Κικούγιου και τα αιτήματά της

Του απεσταλμένου μας κ. Χρ. Δ. Λαμπράκη – 2

Αναφερόμενος χθες εις τα πνευματικά και νομικά προνόμια των οποίων απολαμβάνουν οι ιθαγενείς της Κένυας και γενικώτερον της Βρεττανικής Ανατολικής Αφρικής, εξέφραζα την γνώμην ότι αυτός είναι ένας εκ των λόγων της εξεγέρσεως των Μάου Μάου. Η παρατήρησις δεν ήταν απόλυτα εύστοχη, καθόσον η δυσαρέσκεια των ιθαγενών εναντίον των Ευρωπαίων δεν χρονολογείται από της εμφανίσεως των Μάου Μάου – της φυλής των Κικούγιου δηλαδή – ως οργανωμένης ανταρσίας. Πρέπει απαραιτήτως να έχωμεν το γεγονός αυτό υπ’ όψιν μας, αν θέλωμεν να τοποθετήσωμεν ορθά το όλο κίνημα.

Πολύ προτού αρχίση ο δεύτερος Παγκόσμιος Πόλεμος, η φυλή των Κικούγιου, η δραστηριωτέρα και εξυπνοτέρα της Κένυας, ήρχισε να αποκτά πολιτικήν συνείδησιν και διά της «Κεντρικής Ομοσπονδίας των Κικούγιου», εζήτησεν επανειλημμένως από την Βρεττανικήν Διοίκησιν ωρισμένας παραχωρήσεις. Τα αιτήματα, γενικής φύσεως κατ’ αρχάς, έγιναν με τον καιρόν συγκεκριμένα, ιδίως αφότου ο Γιόμο Κενυάττα ανέλαβε την πρωτοβουλίαν και μετέβη εις το Λονδίνο διά να υποβάλη επισήμως τα αιτήματα της φυλής του. Η επιμονή του επήρεν οξύτερον τόνον, και το 1950 η οργάνωσις εκηρύχθη *εκτός Νόμου*, ενώ συγχρόνως ιθύνοντα μέλη ετέθησαν υπό περιορισμόν, ώστε το παράπονον της καταχρήσεως υπό των Ευρωπαίων γαιών που ανήκαν εις τους Κικούγιου, δεν ήταν παρά ο ένας μόνον κρίκος μιας αλυσσίδας που ένοιωθαν οι ιθαγενείς να τους περισφίγγη.

Η πνευματική υπεροχή των Κικούγιου απέναντι των υπολοίπων Αφρικανών, μαρτυρείται και επιβεβαιώνεται τόσον από τους Άγγλους, όσον και από τους άλλους Ευρωπαίους της Κένυας. Προτού ακόμη εγκατασταθούν οι πρώτοι άποικοι, οι Κικούγιου είχαν δημιουργήσει έναν τοπικόν πολιτισμόν, με περίπλοκον διοικητικόν σύστημα που κατελύθη μετά την έλευσιν των Ευρωπαίων.

Συγχρόνως με αυτό εξεριζώθησαν πατροπαράδοτες συνήθειες και έθιμα, καταστάλαγμα πολλών αιώνων, και η κοινωνική ισορροπία της φυλής ανετράπη. Μεταξύ άλλων επήλθεν η εκπληκτική και ολεθρία αύξησις του πληθυσμού εντός ολίγων ετών. Ο έλεγχος γεννήσεων είχεν απαλειφθή και αυτός. Εις πολύ χαμηλότερην βαθμίδα εξελίξεως ευρίσκονται οι υπόλοιπες φυλές, που παραμένουν αδιάβροχες εις το «απελευθερωτικόν κίνημα».

Οι πολεμοχαρείς νομάδες Μασσάι δεν αντεπεκρίθησαν διόλου εις τα συνθήματα, και παρετήρησα ελάχιστες και μεμονωμένες περιπτώσεις μη Κικούγιου ιθαγενών που προσεχώρησαν εις τους Μάου Μάου. Το χαρακτηριστικώτερον παράδειγμα μας το προσφέρει η Ταγκανίκα, όπου εζούσαν μέχρι προ διετίας περί τους 2.500 Κικούγιου με τις οικογένειές τους. Μετά την έκρηξιν των πρώτων εχθροπραξιών, η Βρεττανική Διοίκησις της Ταγκανίκας τους απήλασεν, αλλά μόνον *κατόπιν επιμόνου αιτήσεως* της τοπικής φυλής των Βαρούσσα, η οποία εφοβείτο τον φανατισμόν και την αγριότητα των Κικούγιου.

Υπό ωρισμένων πολιτικών κύκλων καλλιεργείται εντατικά εις την Κοινήν Γνώμην η αντίληψις, ότι Kομμουνιστική διείσδυσις εξ Αιθιοπίας προς Κένυαν, επροκάλεσεν ή επετάχυνε την εξέγερσιν των ιθαγενών. Συγκεκριμένως, Ευρωπαϊκές εφημερίδες αναφέρουν ότι αφ’ ενός οι υπάλληλοι της Σοβιετικής Πρεσβείας της Αντίς Αμπέμπα ανέρχονται εις 300 ή 400, αφ’ ετέρου δε ότι διατηρείται συνεχής επαφή μεταξύ των Ρώσσων και των ανταρτών. Η απόστασις προσδίδει βέβαια κάποτε αληθοφάνειαν εις τις χονδροειδέστερες και πλέον παιδαριώδεις διαβολές. Και εις μεν την Αιθιοπίαν εξηκριβώθη ότι οι Ρώσσοι υπάλληλοι μόλις φθάνουν τους 45, επαφή δε μεταξύ Κομμουνιστών και Μάου Μάου είναι απλούστατα ανύπαρκτη. Το ζήτημα αυτό απετέλεσε θέμα ειδικής αστυνομικής ερεύνης, τόσον εκ μέρους της Βρεττανικής όσον και της αμέσως θιγομένης Αιθιοπικής αστυνομίας, με κατηγορηματικώς αρνητικά συμπεράσματα, αλλά χωρίς φυσικά να τους δοθή ανάλογος δημοσιότης. Διάφοροι όμως αρχηγοί και φύλαρχοι Κικούγιου απεφοίτησαν από ανωτάτας σχολάς του Λονδίνου, και τούτο συνεπάγεται διά τους περισσοτέρους, μύησιν εις την Κομμουνιστικήν θρησκείαν. Είναι δε κοινόν μυστικόν, ότι ο Κενυάττα επεσκέφθη επανειλημμένως την Μόσχαν, όπου ασφαλώς δεν έχασε τον καιρόν του.

Ο αγών εναντίον των Μάου Μάου επέρασεν από πολλές φάσεις, που μας οδηγούν εις την σημερινήν και νομίζω τελικήν μορφήν του, όπου η Βρεττανική Διοίκησις και τα Βρεττανικά στρατεύματα εμφανίζονται πλέον ως απόλυτοι κύριοι της καταστάσεως, περισσότερον από πολιτικής κυρίως παρά από στρατιωτικής απόψεως. Μιας καταστάσεως την οποίαν εδημιούργησε με αξιοθαύμαστην πράγματι ευστροφίαν η ιδία η Αγγλική Διοίκησις, υφαρπάζουσα το παιγνίδι μέσα από τα χέρια των ιθαγενών!

Ήταν προ πολλού γνωστή η λανθάνουσα επανάστασις που απειλούσε την Κένυα, και το ξέσπασμά της ήταν αναμενόμενον. Η πραγματική επιδεξιότης των Άγγλων έγκειται εις την βαθμιαίαν αλλοίωσιν της Εθνικιστικής εξεγέρσεως εις *σφαγιαστικόν* κίνημα, τον εκφυλισμόν μιας ομάδας επαναστατών εις ομάδα ληστρικήν. Εάν είχαν – και ασφαλώς είχαν – ωρισμένα ιδανικά *και* πρόγραμμα δράσεως οι αρχηγοί των Μάου Μάου, το ολίσθημα και η αποτυχία των υπήρξε παταγώδης! Θα χρησιμοποιήσω ένα εντυπωσιακό παράδειγμα για να δώσω μίαν εικόνα της ραγδαίας αυτής διαστρεβλώσεως του κινήματος: Τους περιφήμους «όρκους». Κατ’ αρχάς ήσαν απλές θρησκευτικές τελετές, που ένωναν μεταξύ των τους επαναστάτας. Όσον επερνούσεν ο καιρός και ηύξανεν ο εκνευρισμός των ιθαγενών, οι όρκοι επήραν μορφών οργίων, διά να καταλήξουν εις τις βαναυσότερες αισχρότητες, με βάσιν έναν παρά φύσιν σεξουαλισμόν: Ήλπιζαν έτσι να δεσμεύσουν αμετάκλητα τους οπαδούς των. Πράγματι, διά τον ιθαγενή ο όρκος αυτός ξεφεύγει από τα όρια της απλής αισχρότητος και γίνεται αληθινή κατάρα, την οποίαν δεν θα ημπορέση ποτέ πλέον να αποτινάξη. Εξύπνησε μέσα του και εθέριεψεν η πρωτόγονη ψυχοσύνθεσις του Αφρικανού που είχεν απαλυνθή από μισόν αιώνα εκπολιτισμού. Ο Κικούγιου που εσπούδασεν εις την Οξφόρδην, ο ιθαγενής που εξεχριστιανίσθη μεν αλλά επέρασε τους όρκους αυτούς, επήδησε πάλι και αμετάκλητα πλέον το κατώφλι του πολιτισμένου, του ιδικού μας κόσμου.

Εις το Νυέρι, αι συνομιλίαι μεταξύ των Βρεττανών και των Μάου Μάου εξακολουθούν τυπικώς, διότι το παιγνίδι εχάθηκε διά τους τελευταίους. Αι ακρότητες – ασχέτως του ποίος τας υπεκίνησεν – έδωσαν εις τους λευκούς το δικαίωμα να πάρουν οπίσω ό,τι είχαν παραχωρήσει. Οι Μάου Μάου και οι περισσότεροι εκ των Κικούγιου θα παραμείνουν κλεισμένοι εις στρατόπεδον ή περιωρισμένοι εις ιδιαιτέρας περιοχάς.

Το ξέσπασμα των Μάου Μάου είχεν ικανοποιητικά αποτελέσματα διά την Μεγάλην Βρετανίαν, που επήρε πάλι την προτέραν της θέσιν ως απόλυτη κυρίαρχος. Τα σχέδιά της διά την ανάπτυξιν και την παντοειδή εκμετάλλευσιν της χώρας ηπειλούντο από τους ιθαγενείς: Η εξέγερσίς των ήλθε την στιγμήν που ήθελαν οι Ευρωπαίοι, και η καταστολή της εγονάτισε πάλιν το Αφρικανικό στοιχείον. Το «ξύπνημα της Αφρικής» θα αργήση πολύ ακόμη να επέλθη.

ΧΡΗΣΤΟΣ Δ. ΛΑΜΠΡΑΚΗΣ